Vaje za učence, ki imajo ”doktorsko” pisavo oziroma otroke, katerih starši mislijo, da njihov “mulc” piše kot “kura” ;)

1. Preden začneš pisati za pouk na daljavo si dobro razmigaj prste:

* najprej prekrižaj roki eno čez drugo,
* z vsakim prstom leve in desne roke istočasno pomigaj petkrat, začni s palcema,
* vajo ponovi dvakrat.

2. Si že končal s šolskim delom na daljavo oziroma si želiš malo zabave? Sledi navodilom:

* iz omare vzami čisto nogavico,
* najprej si jo nadeni na roko, s katero pišeš,
* nadeneš si jo tako, da imaš palec ločen od ostalih prstov oziroma s prsti narediš črko c,
* poišči okno, od koder vidiš na cesto in naj tvoj “avtožer” prične jesti avte, ki se peljejo po cesti, če jih ni si privošči pešce,
* ne pozabi dobro prežvečiti vsak avto,
* vajo moraš poskusiti tudi z levo roko!
* OBILO ZABAVE!

3. Se želiš preizkusiti v hitrostnem pobiranju fižola? Pri naslednji igri lahko tekmuješ tudi s sestro, bratom, starši …

* Poišči dva kozarca,
* enega napolni s fižolom (če ga nimaš lahko uporabiš grah, čičeriko, brinove jagode, poper …), drugega pusti praznega,
* pripravi si štoparico,
* na znak prični s prestavljanjem fižola iz enega kozarca v drugega,
* na enkrat lahko preneseš le en fižol, uporabiti pa moraš le palec in kazalec,
* za več smeha se lahko pomeriš z levo roko.

4. Ste doma že pojedli kosilo? Po naslednjem obroku obljubi staršem, da bo danes umazana posoda tvoja. Kaj to pomeni? Seveda danes si ti na vrsti za pomivanje posode (to je ukaz učiteljice DSP!). Da pa boš razvijal ročno-prstne spretnosti v največjem obsegu, boš moral za umivanje krožnikov uporabiti le dva prsta – palec in kazalec. Želimo ti veliko uspeha in ne pozabi na zabavo umivanja krožnikov tudi z levo roko.

5. V igro vključi vse družinske člane, prevzemi vlogo šefa. Navodila pa so sledeča:

* poišči časopis,
* vsakemu članu daj en list časopisa,
* ta list naj vsak strže na polovico,
* polovico lista zmečkaj v kepo z levo roko,
* drug del lista zmečkaj v kepo z desno roko,
* poravnaj eno kepo z levo roko, ter drugo z desno (obvezno uporabljaj le eno roko),
* sledi trganje enega lista na manjše trakove,
* iz trakov oblikuj mini kepice tako da uporabiš najprej palec in kazalec desne roke, nato pa palec/sredinec, palec/prstanec in na koncu palec/mezinec,
* zamenjaj roki – ponovi mečkanje trakov z levo roko,
* na koncu sledi PRAVA ZABAVA,
* družino razdeli na dva “vojna območja”, polovica naj se jih usede na eno stran mize, druga polovica pa na drugo,
* kepe dajte predse ter na znak jih začnite “frcati” – s palcem in kazalcem, na nasprotno območje,
* zmaga tista skupina, kateri najprej zmanjka kep.

6. Preden začneš s šolskim delom si nariši sonce veselja:

* vzami večji list papirja – vsaj take velikosti kot je v večjem zvezku (lahko je že popisan, lahko vzameš časopis, revijo, karton …),
* na sredino nariši večjo piko,
* v levo in v desno roko primi s pestjo debelejši barvici oziroma lahko rišeš tudi s flomastroma, čopičema, voščenkama …,
* iz pike navzven riši črte istočasno z obema rokama pri tem pa pazi, da ne premikaš glave v levo oziroma desno stran.

7. Poišči star gumb, sukanec, košček blaga, šivanko. Izmeri 40 cm sukanca, ga odreži ter vtakni skozi šivanko. Iglo potegni do polovice sukanca ter obe niti zveži v vozel. Gumb položi na tkanino, z iglo preidi skozi tkanino nato pa še skozi odprtino gumba. Gumb pritrdiš tako da z iglo potuješ iz ene luknje gumba v drugega, to narediš večkrat. Na koncu naredi vozel na tisti strani blaga, kjer ni gumba. Obilo zabave!